b'\n_START_ARTICLE_\nDanny Boyle\n_START_SECTION_\nEls primers anys\n_START_PARAGRAPH_\nBoyle va n\xc3\xa9ixer a Radcliffe, Lancashire en el si d\'una fam\xc3\xadlia cat\xc3\xb2lica irlandesa de classe mitjana. La seva mare era nascuda a Ballinasloe, Comtat de Galway, i el seu pare a Anglaterra, per\xc3\xb2 d\'ascend\xc3\xa8ncia anglesa. _NEWLINE_Durant un temps, Boyle es va plantejar seriosament la seva vocaci\xc3\xb3 religiosa, i va passar la seva adolesc\xc3\xa8ncia a una escola religiosa._NEWLINE_Posteriorment, va estudiar al Thornleigh Salesian College de Bolton, i a la Universitat de Gal\xc2\xb7les, Bangor. Durant la seva estada universit\xc3\xa0ria, Boyle va sortir amb l\'actriu Frances Barber._NEWLINE_Comen\xc3\xa7\xc3\xa0 la seva carrera al teatre, primer amb la Joint Stock Theatre Company i despr\xc3\xa9s amb el Royal Court Theatre, on fou director art\xc3\xadstic des de 1982 fins a 1985 i director entre 1985 i 1987. Les seves produccions durant aquest per\xc3\xadode inclouen Victory, de Howard Barker, The Genius, de Howard Brenton i Saved, d\'Edward Bond, que assol\xc3\xad el premi Time Out. Boyle tamb\xc3\xa9 va dirigir cinc produccions per a la Royal Shakespeare Company._NEWLINE_L\'any 1980, Boyle va comen\xc3\xa7ar a treballar per a la televisi\xc3\xb3 com a productor de la BBC d\'Irlanda del Nord, on produ\xc3\xad, entre altres telefilms, el controvertit film d\'Alan Clarke Elephant abans d\'esdevenir director en programes com Arise And Go Now, Not Even God Is Wise Enough, For The Greater Good, Scout i dos cap\xc3\xadtols d\'Inspector Morse ("Masonic Mysteries" i "Cherubim and Seraphim"). Tamb\xc3\xa9 fou el responsable de l\'exitosa s\xc3\xa8rie de la BBC2 Mr. Wroe\'s Virgins.\n_START_SECTION_\nCam\xc3\xad de l\'\xc3\xa8xit\n_START_PARAGRAPH_\nBoyle va fer el seu debut com a director de cinema a Shallow Grave, aclamada immediatament pel p\xc3\xbablic i la cr\xc3\xadtica. La seva seg\xc3\xbcent pel\xc2\xb7l\xc3\xadcula fou Trainspotting, basada en la novel\xc2\xb7la d\'Irvine Welsh. A m\xc3\xa9s d\'haver estat un \xc3\xa8xit de taquilla, aquest film \xc3\xa9s considerat un dels m\xc3\xa9s influents i significatius de la d\xc3\xa8cada dels noranta al Regne Unit._NEWLINE_Gr\xc3\xa0cies al seu treball a l\'aclamada Trainspotting amb el guionista John Hodge, el productor Andrew Macdonald i l\'actor Ewan McGregor, Boyle va poder fer el salt a Hollywood. Va declinar una oferta per dirigir el quart film de la nissaga Alien, per dirigir A Life Less Ordinary, pel\xc2\xb7l\xc3\xadcula produ\xc3\xafda amb capital brit\xc3\xa0nic._NEWLINE_El seg\xc3\xbcent projecte de Boyle seria una adaptaci\xc3\xb3 de la novel\xc2\xb7la de culte The Beach. Posteriorment col\xc2\xb7labor\xc3\xa0 amb l\'escriptor Alex Garland a l\'apocal\xc3\xadptica pel\xc2\xb7l\xc3\xadcula de terror 28 Days Later._NEWLINE_Entre les pel\xc2\xb7l\xc3\xadcules The Beach i 28 Days Later, Boyle va dirigir dos telefilms per a la BBC l\'any 2001: Vacuuming Completely Nude In Paradise i Strumpet. Tamb\xc3\xa9 va dirigir un curt, Alien Love Triangle (protagonitzat per Kenneth Branagh), i particip\xc3\xa0 en el projecte d\'un dels tres curts que formarien un llargmetratge. Aquest projecte fou cancel\xc2\xb7lat quan els dos altres curts van esdevenir llargmetratges independents: Mimic, protagonitzat per Mira Sorvino i Impostor, amb Gary Sinise._NEWLINE_L\'any 2004, Boyle va dirigir Millions, amb gui\xc3\xb3 de Frank Cottrell Boyce. Sunshine Sunshine, pel\xc2\xb7l\xc3\xadcula de ci\xc3\xa8ncia-ficci\xc3\xb3 protagonitzada per Cillian Murphy (28 Days Later), fou estrenada l\'any 2007. Aquest mateix any s\'estren\xc3\xa0 la seq\xc3\xbcela de 28 Days Later, 28 Weeks Later, produ\xc3\xafda per Boyle._NEWLINE_L\'any 2012 Boyle va dirigir la cerim\xc3\xb2nia d\'obertura dels Jocs Ol\xc3\xadmpics d\'estiu de 2012 a Londres._NEWLINE_El mar\xc3\xa7 de 2013 es va fer p\xc3\xbablic que el 2016 director rodaria Porno, la seq\xc3\xbcela de Trainspotting.'